b'\n_START_ARTICLE_\nJudge Dredd\n_START_SECTION_\nHahmo\n_START_PARAGRAPH_\nMega City Ykk\xc3\xb6sess\xc3\xa4 toimivista tuomareista Joseph Dredd on paitsi tunnetuin my\xc3\xb6s kovaotteisin. Muista tuomareista Dredd eroaa siin\xc3\xa4, ett\xc3\xa4 h\xc3\xa4n teloittaa rikolliset yleens\xc3\xa4 v\xc3\xa4litt\xc3\xb6m\xc3\xa4sti. Dreddin kasvoja, lukuun ottamatta suuta ja leukaa, peitt\xc3\xa4\xc3\xa4 kyp\xc3\xa4r\xc3\xa4. Aseenaan h\xc3\xa4n k\xc3\xa4ytt\xc3\xa4\xc3\xa4 Lawgiver-pistoolia ja kulkuneuvonaan panssaroitua Lawmaster-moottoripy\xc3\xb6r\xc3\xa4\xc3\xa4, joka on varustettu my\xc3\xb6s konepistooleilla ja voimakkaalla lasertykill\xc3\xa4. Lis\xc3\xa4ksi py\xc3\xb6r\xc3\xa4ss\xc3\xa4 on automaattiohjaus ja se ottaa vastaan puhek\xc3\xa4skyj\xc3\xa4 tuomareilta._NEWLINE_Sarjakuvissa Dredd ei koskaan ole riisunut kyp\xc3\xa4r\xc3\xa4\xc3\xa4ns\xc3\xa4 eik\xc3\xa4 h\xc3\xa4nen kasvojaan ole n\xc3\xa4ytetty. Siit\xc3\xa4, ettei Dredd tulisi koskaan riisumaan kyp\xc3\xa4r\xc3\xa4\xc3\xa4ns\xc3\xa4, on sarjakuvissa muodostunut jo er\xc3\xa4\xc3\xa4nlainen perinne, jota sarjojen piirt\xc3\xa4j\xc3\xa4t noudattavat. Kun Sylvester Stallonen esitt\xc3\xa4m\xc3\xa4 Judge Dredd riisui kyp\xc3\xa4r\xc3\xa4ns\xc3\xa4 vuonna 1995 elokuvassa Judge Dredd \xe2\x80\x93 tuomari, pidettiin t\xc3\xa4t\xc3\xa4 kohtausta hieman loukkaavana alkuper\xc3\xa4ist\xc3\xa4 sarjakuvaa kohtaan. Toisinaan sarjakuvissa on kuitenkin n\xc3\xa4ytetty takaumia Dreddin lapsuudesta, jolloin h\xc3\xa4nen kasvonsa on n\xc3\xa4ytetty. Er\xc3\xa4\xc3\xa4ss\xc3\xa4 tarinassa Dredd joutui riisumaan kyp\xc3\xa4r\xc3\xa4ns\xc3\xa4 pakon edess\xc3\xa4, mutta h\xc3\xa4nen kasvojaan ei n\xc3\xa4ytetty lukijoille._NEWLINE_Alkuper\xc3\xa4isen, hyl\xc3\xa4tyn idean mukaan Dredd olisi ollut tummaihoinen. Piirt\xc3\xa4j\xc3\xa4 Carolos Ezquerra piirsi alkuper\xc3\xa4iselle Dreddille suuret huulet ensimm\xc3\xa4isiss\xc3\xa4 sarjakuvajulkaisuissa \xe2\x80\x9dj\xc3\xa4tt\xc3\xa4\xc3\xa4kseen t\xc3\xa4m\xc3\xa4n rotutaustan ja alkuper\xc3\xa4n arvoitukseksi\xe2\x80\x9d. Joillekin piirt\xc3\xa4jille ideasta ei kerrottu, ja esimerkiksi Mike McMahon vietti nelj\xc3\xa4 kuukautta piirt\xc3\xa4en Dreddist\xc3\xa4 tummaihoista, kun taas Brian Rolland ja Ron Smith piirsiv\xc3\xa4t hahmosta vaaleaihoista. Tuolloin sarja ilmestyi viel\xc3\xa4 mustavalkoisena strippisarjakuvana eik\xc3\xa4 hahmoa voitu piirt\xc3\xa4\xc3\xa4 julkaisuihin tummaihoiseksi vaan ideasta jouduttiin luopumaan._NEWLINE_Toisin kuin monet muut hahmot, Judge Dreddin sarjakuvat etenev\xc3\xa4t reaaliajassa ja hahmo vanhenee, toisin kuin esimerkiksi H\xc3\xa4m\xc3\xa4h\xc3\xa4kkimies, joka on ollut yliopisto-opiskelija viimeiset 25 vuotta. T\xc3\xa4ll\xc3\xa4 hetkell\xc3\xa4 Dredd on yli seitsem\xc3\xa4nkymment\xc3\xa4vuotias ja h\xc3\xa4n on palvellut tuomarij\xc3\xa4rjest\xc3\xb6ss\xc3\xa4 viisikymment\xc3\xa4 vuotta. Ik\xc3\xa4\xc3\xa4ntyv\xc3\xa4lle Dreddille diagnosoitiin my\xc3\xb6s pohjukkainsuolen sy\xc3\xb6p\xc3\xa4 sarjakuvajulkaisussa, joka sijoittui vuoteen 2130.'